Judeus kaijaꞌari vanavaꞌisohiva abono Jerusaléa vahojaki vaꞌora vahonariaha adani sasidotxi,
judeus kaijaꞌari vakaꞌojomoꞌiva abono vihiki João Batista kania avikhana,
vananaꞌdohira kaimoni.
Avakhanoha,
vananaꞌdohiꞌaha:
—Hana ihini mani i?
Cristo mani i?
Ivani Deus ira karonaja ijaꞌari hahavi-ra vaꞌora ivakaꞌdaꞌdiꞌia kaimoni i?
Vakadinaꞌdohi bigathanimaniꞌaha.
Vaꞌora navaꞌisohijahakivini,
vaꞌora niꞌaha:
—Ni-Cristo Deua bikaronaki ohirihi.
Hari.
João Batista-ra vananaꞌdohiꞌianaha:
—Cristo ihirini-ra ikahihi,
hana ihini mani i?
Elias kohana ahokina mani i?
—Iniani.
Elias kohana ohirihi — João vaꞌora niꞌaha.
—Deus athi namoniva abono Moisés kohana vara bivaniꞌajoraki mani i?
—Iniani — vaathi bigathaniꞌianamaniha.
Hari.
João Batista-ra vaniꞌaꞌianaha:
—Haria nanamitha bana hana ihini,
aogaja kaimoni ida kadavarani.
Anofiki vaꞌora anavaꞌisohivini adani haria vakaronaki akhana kadania.
Nahina mani ida iabono vara ivaniꞌavini hija?
João Batista bigathaniꞌihi ida vakadinaꞌdohi.
Vara bivaniꞌaꞌihi ida Deus athi namoniva abono Isaías kohana oniki kavarani ꞌboꞌdakari:
—Hovani ijaꞌari amasia adahaki athii ꞌbarakia oathiki ho:
“Vanajaha ida hagihi
akadikaꞌdaꞌdia bivaadahaki kaimoni.”
Nimania ida Isaías kohana vara hora vaniꞌaꞌboꞌdaꞌavini.
Hagihi najahani fori hiki hida kodibadani,
ijaꞌari-ra onavaꞌisohivini hiki Jahari kahojai-ra vakavaꞌipahinira kaimoni,
akadikaꞌdaꞌdi khana viahania — vaꞌora niꞌaꞌaha ada João Batista.
Farisio adani makhira João Batista-ra vananaꞌdohibakhiaꞌiki.
João Batista-ra vananaꞌdohiꞌianaha:
—Ni-Cristo,
ni-Elias kohana,
ni-Deus athi namoniva abono anokhaki ihirihi.
Nahina mani ida ijaꞌari-ra ikanavini hija?
João Batista vaꞌora niꞌaha:
—Vaꞌora okanavini paha bodinia.
Vaꞌora ohonariaꞌiki adani ijaꞌari kanai karajomihia.
Avakadiania hojaki ada hoariha avarigaꞌiariki.
Kodikaꞌdaꞌdi kaꞌoa ada ovari.
Onaothia khaki bana ada.
Kaꞌdaꞌdi oamani ada ovari.
Hovani kidihonai abono ho.
Arafiaki ida kidihojai jahakaꞌoaki.
Ovari fori ohirihi bana,
kabaꞌi hora nagathogathoꞌiki ada,
oakodiara kaimoni — niha ada João Batista.
Betânia ibavia vara vaabono vakaniꞌakhamaꞌaha adani João Batista,
nanaꞌdohina vihiki khama.
João Batista ijaꞌari-ra kanavini ibavini nobanija Jordão vainia.
Kaꞌafokajomani vani João Batista bianokiha ada Jesus kidiania khaꞌina.
Niha ada João:
—Ada vani hiꞌada ovilia dorona fori hiki Deua bikaronaki.
Hojai Deua bivajahariki abosini ida ijaꞌari abinini.
Ovilia dorona-ra anaabinihi;
ijaꞌari-ra akavaꞌijoaha.
Onivani fori hija bana ida ovilia dorona fori hiki abinina,
haria akavaꞌijoara kaimoni.
Ovaria bianiki bana ida ijaꞌari hahavi vakadihojai asohiriki.
Vara ovaniꞌaꞌiki ada ovari.
Kodivarani hiꞌiki ada:
“Onaothia khaki bana ada hoariha.
Kaꞌdaꞌdi oamani ada ovari.
Hovani ni-kaꞌdaꞌdi ohirihi.
Homiroꞌa oꞌbanana kabaꞌi,
otanana viahania
hojaꞌboꞌdaꞌiki ada.”
Nimania hida kodivarani aꞌonira onanamithavini hiꞌiki.
Oniaroa,
João Batista vaꞌora navaꞌisohiꞌiki adani vajoroniki,
niha ninina Cristo-ra ogavini:
—Jesus khana viahania ni-oogaꞌiaki ada makhira hana hina ovilia dorona fori hiki.
Deus hora honariaꞌavini ijaꞌari-ra okanavini.
Oniaroa,
hora navaꞌisohijoravini hiꞌiki jaboni ada makhira hana hina Cristo hina:
“Inokiki bana ada Maꞌonahai Jahaki garina
makhira kania,
hojaꞌina kidiania.
Ovaria bikaronaki bana ada Maꞌonahai Jahaki okhana
ijaꞌari vakadiania,
vavaꞌi nahonariahihini hiki kaimoni.”
Nimania ida Deus hora navaꞌisohijoravini athini.
Asia vara niha ada João Batista:
—Oniaroa,
onokiꞌiki ada Maꞌonahai Jahaki nama gariꞌina,
hoꞌdoko kanokiani fori hiꞌina.
Makhira kania hojaꞌiki ada Maꞌonahai Jahaki.
Oniania oogaꞌaha ada makhira Cristo hina.
Hora rakhaki hida ijaꞌari-ra vaꞌora okanaja kaimoni paha bodinia.
Onanamithaki ada onaothia khaki,
akadijaꞌaria avigara kaimoni Cristo hina.
Oniaroa,
onokiꞌiki ada Maꞌonahai Jahaki gariꞌina,
hojaꞌina kidiania.
Onokivini vani oogaꞌiki ada makhira Deus hora navaꞌisohijoravini hiꞌiki,
oniani ida onanamithavini hija Deus kaisai hina ada makhira — niha ada João Batista.